РЕГЛАМЕНТ (ЕО) № 690/2009 НА КОМИСИЯТА
от 30 юли 2009 година
за изменение на Регламент (ЕО) № 216/2008 на Европейския парламент и на Съвета относно общи правила в областта на гражданското въздухоплаване, за създаване на Европейска агенция за авиационна безопасност и за отмяна на Директива 91/670/ЕИО на Съвета, Регламент (ЕО) № 1592/2002 и Директива 2004/36/ЕО
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност, по-специално член 80, параграф 2 от него,
като взе предвид Регламент (ЕО) № 216/2008 на Европейския парламент и на Съвета от 20 февруари 2008 г. относно общи правила в областта на гражданското въздухоплаване, за създаване на Европейска агенция за авиационна безопасност и за отмяна на Директива 91/670/ЕИО на Съвета, Регламент (ЕО) № 1592/2002 и Директива 2004/36/ЕО (1), и по-специално член 6, параграф 2 от него,
като има предвид, че:
(1)
Член 6, параграф 1 от Регламент (ЕО) № 216/2008 изисква продуктите, частите и приборите да отговарят на изискванията за защита на околната среда от приложение 16 към Конвенцията за международно гражданско въздухоплаване (наричана по-долу „Чикагската конвенция“), публикувано на 24 ноември 2005 г. - томове I и II, с изключение на допълненията към него.
(2)
Приложение 16 към Чикагската конвенция бе изменено след приемането на Регламент (ЕО) № 216/2008 с включването на 7 март 2008 г. на изменение 9 на том I и на изменение 6 на том II, и двете прилагани от 20 ноември 2008 г.
(3)
Предвидените в настоящия регламент мерки се основават на становището, издадено от Европейската агенция за авиационна безопасност (наричана по-долу „Агенцията“) в съответствие с член 17, параграф 2, буква б) и член 19, параграф 1 от Регламент (ЕО) № 216/2008. Агенцията препоръча Регламент (ЕО) № 216/2008 да бъде изменен, така че да бъдат отразени промените в Чикагската конвенция.
(4)
Поради това Регламент (ЕО) № 216/2008 следва да бъде съответно изменен.
(5)
Мерките, предвидени в настоящия регламент, са в съответствие със становището на комитета, създаден съгласно член 65 от Регламент (ЕО) № 216/2008,
ПРИЕ НАСТОЯЩИЯ РЕГЛАМЕНТ:
Член 1
Член 6, параграф 1 от Регламент (ЕО) № 216/2008 се заменя със следното:
„1. Продуктите, частите и приборите отговарят на изискванията за защита на околната среда, съдържащи се в изменение 9 на том I и в изменение 6 на том II от приложение 16 към Чикагската конвенция, приложими към 20 ноември 2008 г., с изключение на допълненията към приложение 16.“
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 30 юли 2009 година.